Ekerö
Store norske leksikon,Geografi,Verdens geografi,Europa,Sveriges geografi
Ekerö er en kommune i Uppland, Sverige, i Stockholms län. Den har et areal på 216 kvadratkilometer, 29 200 innbyggere (2022), og inngår i hovedstadsregionen Storstockholm.
Kommunen omfatter fire større og 140 mindre øyer og holmer i den østre delen av Mälaren. De største øyene er Adelsö, Björkö, Ekerön med Munsö, Lovö og Färingsö. Næringslivet domineres av tjenesteytende næringer og en del industri. Kommunesenter Kommunesenteret Ekerö, med 12 300 innbyggere (2020), ligger på Ekerön, 18 kilometer sørvest for Stockholm sentrum. Ekerö sentrum ble nyanlagt i 1985–1990 etter tegninger av den britisk-svenske arkitekten Ralph Erskine, som selv bodde i kommunen. Sentrumsområdet består av lave blokker med stor variasjonsrikdom lagt i sluttede, men uregelmessige kvartaler. Like øst for sentrum ligger slottet Ekebyhov. Øyene På øya Helgö er det siden 1950-tallet gjennomført et av de mest omfattende arkeologiske feltarbeidene i Sverige, med rike funn av gjenstander av glass, bronse, jern og gull.Også på den vestligste av øyene, Alsnön, finnes det mange oldtidsminner. Her ligger blant annet ruinene av Alsnöhus, en kongeborg fra siste del av 1200-tallet.Färingsö er for en stor del oppdyrket; nærheten til Stockholm gir gode forutsetninger for gartnerier og hagebruk. Kommunens nest største tettsted, Stenhamra, 3304 innbyggere (2016), ligger på Färingsö.På Lövön, den østligste av de større øyene, ligger Drottningholm slott. Les mer i Store norske leksikon Sveriges forhistorie Uppland Sverige Eksterne lenker Ekerö kommune